Hlina, Alojz, poslanec NR SR (2014-09-23):
Vážená pani predsedajúca, vážené kolegyne, kolegovia, nikdy som nebol a nikdy nebudem štrajkokaz a v kolektíve som bol obľúbený. Čiže nebol som predseda ubytovacej komisie, ktorého nemal nikto rád, že nedržal partiu. Práve naopak, ja som vždycky držal partiu a na mňa sa dalo spoľahnúť. Čiže chcem len vysvetliť, aby toto nebolo tak chápané, že som sa nezúčastnil vášho spoločného postupu. Zúčastnil som sa ho v tej forme, že som nehlasoval. A ja hlasujem, a poctivo. A napriek tomu som nehlasoval, som sa teda zúčastnil. Ale čo sa týka návrhu, aby sa stiahli poslanecké návrhy, tak, prepáčte, toho som sa nezúčastnil a povedal som, kedy sa toho zúčastním. Keď budem cítiť, že dáme niečo viac, keď ako opozícia dáme niečo viac, ako len vytiahnuť pultík vo vestibule a povedať, ako sa ku nám zle správajú. Nechcem to zoširšia komentovať, lebo však dni nekončia a budeme sa stretávať ďalej. Nepodarilo sa. Ja si myslím, že niekedy je čas sa vrátiť tam, kde veci začali, a ono je možno aj symbolické, že je 25. výročie novembra. Teraz bude 17. novembra 25 rokov odvtedy, čo ľudia chceli zmenu. No vidíte, kam sa dopracovali, že dokonca symbolicky finančná skupina vyčlenila miliardu na to, aby nakúpila ticho, hej? Čiže to ticho bude stáť miliardu. V zásade údajne z ich peňazí, ja si dovolím tvrdiť, že z peňazí týchto ľudí. To ticho bude také, aké bolo pred osemdesiatym deviatym, a spoliehajú sa na to, že bude trvať dlho. Z krátkodobého a možno aj zo strednodobého hľadiska majú pravdu. Z dlhodobého však nie. A to je naša šanca a to by som chcel teda poprosiť aj našich kolegov, aby sme nerezignovali, i keď niekedy je to veľmi jednoduché a ľahké a niekedy je aj ľahké pricupitkať, zaklopkať prípadne, že či by sa niečo nedalo. Len potom by sme si mali vážiť samých seba. Čo tým chcem povedať? To, čo si dovolil pán Paška, to, čo si dovolil SMER, stálo za viac, ako vytiahnuť pultík vo vestibule, stálo aspoň za symbolický protest na Námestí SNP. V prípade, že by sa bol realizoval, tak by som stiahol moje návrhy. Žiaľ, nepodarilo sa, ale nevadí. Neni všetkých dňom koniec. Teraz vyzerá, že jedna iná iniciatíva sa možno podarí. Ja som sám zvedavý, ako to celé dopadne. Viete, jak sa hovorí, že aj veľký dieselový motor na buldozéri musíte štartovať cez, pomocne, a kým sa zahreje, to chvíľku trvá. Ono my by sme mali možno trošku hriať ten motor, aby sme na November ľuďom ukázali, že v tom Novembri tam nestáli zbytočne, že to za niečo stálo a o niečo išlo. A že to síce dopadlo tak, jak to dopadlo, je, priznajme si, aj našou zásluhou, v úvodzovkách. Takže toto sú dôvody, prečo som nestiahol moje návrhy, že sme nedali niečo viac ako štandard. Tak ak to niekto nepociťuje ako dostatočné, žiaľ, neviem s tým nič robiť. Takže v tomto budem principiálny. Takže predstavím moje návrhy a aj, predstavím ich aj kvôli tomu, že, a ja sa pripravujem na jednotlivé návrhy a snažím sa ich teda podporiť, ako sa dá. My sme mali cirka tonu potravín týždeň na Námestí SNP vystavenú v expozícii. Samozrejme, ste sa dozvedeli, kde aké šteniatka sa narodili a neviem čo všetko, o tej tone potravín na Námestí SNP ste sa nedozvedeli. Nuž ale to je hold údel toho, kam sme sa to po 25 rokoch dopracovali a kam sa ešte dopracujeme a budeme všetci kukať, že čo sa vlastne v tejto krajine deje. Čo tým chcem povedať, že my sme to mali ako podpornú akciu a tá akcia bola dlho dopredu chystaná, čiže ak chceme hovoriť a chceme dokazovať, že DPH na základné potraviny, čerstvé, znížená je niečo tak prirodzené, že to už dávno malo byť, tak to chceme dokazovať aj podpornými akciami trebárs na tom Námestí SNP. A možno sa raz dožijeme času, možno sa raz dožijeme aj času, a to chcem v závere pri predstavení tohto zákona povedať, že sa dohodneme celá opozícia a že tento návrh na 10-percentnú DPH predstavíme ako spoločný návrh opozície a spoločne ako opozícia pripravíme viacero podporných akcií a nebude iba jedna tona potravín na námestí SNP, ale možno bude 5 ton potravín na námestí SNP a budeme dokladovať, že je nevyhnutné a že to už dávno malo byť, že 10-percentná DPH pre našich ľudí za základné čerstvé potraviny je ich právo. Verím, že raz k tomu dôjde a aj by som na záver k tomu vyzval. Naozaj je pravdou a, ľudia, teraz vám to poviem, naozaj je pravdou, že robíte chyby také ako každý, teda aj ja robím, ale aj vy robíte, tým, že ste, tak sme sa k veciam verejným stavali, jak sme sa stavali, a dopracovali sme to tam, kde sme to dopracovali. Okrem iných daní platíte daň aj za to, že máte najvyššiu daň za potraviny v Európe, v zásade. Platíte za to, trpíte za to, ale už ste podľa mňa trpeli dosť. Nič také hrozné ste zase nespáchali, že by ste mali byť, obrazne povedané, odsúdení na doživotie a bez možnosti nápravy. Podľa mňa nastal čas, aby ste sa vykúpili z tohto trestu za to, ako sa zaujímate o spoločenské udalosti. Naozaj je pravdou, že, toto sú tie tabuľky DPH v jednotlivých členských krajinách Európskej únie (rečník zdvihol hárok papiera), je to, internet je čarovná vec, kto chce, naštudujte si to, viete si to presne pozrieť. Z textu vyplýva, aby som bol úplne presný, z 28 krajín Európskej únie Dánsko má vyššiu DPH, Dánsko, jedine Dánsko má nezníženú daň na potraviny. Nuž ale ako vieme, Dánsko je Dánsko, ako by povedal klasik, a Slovensko je Slovensko, čiže ak by niekto tu hlesol hláskom, lebo som to počul, že nie je to pravda, že Dánsko. Dánsko by sme pre potreby demonštrovania, aká je to absurdita, v zásade mohli aj kľudne vynechať, Dánsko je Dánsko, pre naše potreby. Koniec koncov však to si už niekto dávno, iný klasik všimol pred iks rokmi. Čiže Dáni áno, Dáni majú vyššiu DPH ako Slováci, ale už nikto iný. Potom majú ešte rovnakú ako my, ale majú, okrem toho, že majú niektorí, dve krajiny majú rovnakú ako my, majú aj časť potravín zníženú a to je presne to, čo je v návrhu. Návrh nehovorí o tom, že máme znížiť daň na potraviny en bloc. Návrh hovorí o tom, že máme znížiť daň na čerstvé potraviny v nespracovanom stave okrem, teda na tieto a plus maslo a chlieb, lebo to sú už potraviny v spracovanom stave. Ja si myslím, že nič také hrozné sa nedeje. Hej? Že to je vec, ktorú si naši ľudia určite zaslúžia. Tu by som aj takú odbočku urobil, lebo v zásade som rád, že kolegovia naši sa toho chytili, lebo existujú pre túto schôdzu, boli dva návrhy. Myslím, že klub OĽaNO aj MOST – HÍD dávali. Tam treba dať pozor, že cez čo to uchopíme, aby sme nespravili chybu. V jednom návrhu bolo všetko a, všetko, sú tam napríklad aj alkohol. No tak prepáčte, s tým asi nie celkom som konformný, to bolo, myslím, v návrhu MOST-u – HÍD, že by mala byť znížená daň na alkohol. 	Kolegovia z OĽaNO to uchopili o niečo precíznejšie, ale nechali tam ryby a ja zase nechcem ísť do úplne odborných vecí. Ryby sú problematické z nášho pohľadu, lebo naozaj ťažko cizeluje a ryby by mohli byť paradoxne ten problém, cez ktorý by ministerstvo alebo niekto mohol dôvodiť, že jak sa to všecko nejakým spôsobom dá obchádzať a neobchádzať, lebo, nechcem sa zamotať, alebo ľudí prípadne moc zdržiavať, ryby sú pre naše potreby, pre potreby tohto zákona, asi by sme ich mali vypustiť. Koniec koncov sladkovodné ryby pre našu provinienciu tu máme iba pstruha a, v zásade, a kapra, a to tiež nejeme trikrát do týždňa, čiže ryby by sme pre čistotu, legislatívnu čistotu, ani zníženie možnosti zneužiť to ustanovenie cez rôzne filety a neviem čo, kľudne môžme vypustiť. Ale oceňujem, že tie návrhy sem vôbec prišli a teraz, ak ma počúvate, kolegovia, nebudem ich komentovať z pohľadu, že z taktického a strategického, navrhujem nasledovný postup, že dajme na ďalšiu schôdzu spoločný návrh komplet celá opozícia, a to by bol fantastický odkaz aj pre ľudí, že sme sa vedeli zhodnúť na tom, že naši ľudia už trpeli dosť, nepotrebujú trpieť viacej, vôbec to nie je populizmus, je to dokonca ich právo, aby mali, aby sa v zásade prispôsobili ostatným krajinám v rámci Európskej únie, to znamená, majú zníženú DPH. Predložme spoločný návrh, spoločný návrh na zníženú DPH na potraviny, čo v zásade ešte stále nič neznamená, však vieme počítať, ale keď budeme tvrdí a konzistentní a dôslední, tak my ten SMER, prepáčte za výraz, dokopeme k tomu, že to prijme. A to je spôsob našej práce. My sme už SMER, obrazne povedané, dokopali k niektorým zmenám, čomu sa teším a verím, že aj oni v zásade na konci, lebo zistili, že to bolo správne. Aj k 10-percentnej DPH sa dá dostať, dá dostať a vôbec to neni populizmus, vôbec to nie je lacný populizmus, je to vec, ktorá tu už dávno mala byť. Len sme si proste na to zvykli, že tí naši ľudia sú tak bohabojní, tak vystrašení, že si myslia, že to tak má byť. Vážení občania, nemusí to tak byť. Vôbec nič také ste hrozné nespáchali, že ste volili Mečiara, Fica a neviem koho všetkého, že musíte trpieť v tom, že platíte DPH 20 % za potraviny, čo iní nie. Vôbec nie. To ešte stále nič neznamená, ešte stále máte šancu sa dostať k normálnym krajinám. A raz sa k tomu dostanete, lebo si to zaslúžite. Nič ste zlé také neurobili. To opatrenie je v zásade rozpočtovo neutrálne. To chcem povedať, že preto to nie je aj populizmus. Lebo v zásade by sme to mohli povedať, že to je rozpočtovo neutrálne opatrenie. Ja som ten príklad hovoril, keď som dával pozmeňovací návrh, v zásade, keď tu bol pán minister Kažimír so zákonom o DPH, sme mali snahu ho dostať formou pozmeňovacieho návrhu. Samozrejme, nevyšlo, ale iskierka nádeje skrsla v tom, že pod ten pozmeňovací návrh sa podpísali, myslím si, že všetci, zo všetkých poslaneckých klubov, čo dáva dobrý kapitál do budúcna tomuto návrhu zákona, to znamená, že sa môžme zjednotiť v návrhu zákona cez, prierezovo, ako celá opozícia. Pri ňom som sa to snažil vysvetliť, prečo je to rozpočtovo neutrálne. Je to relatívne zložité, v krátkosti to poviem asi tak, že ak umožníme našim ľuďom, ktorí si kúpia čerstvú nespracovanú potravinu domov a uvaria si z nej polievku, tak o čo menej zaplatia štátu na tom nákupe, tak o to viac to doplatí za nich spracovateľ, ktorý tú základnú potravinu spracováva a dáva do obehu ako spracovanú potravinu. Čiže nestratí sa to. Hej? Že tie peniaze v systéme zostanú, len ich nebude, ten štátny rozpočet nebude sanovať dôchodca, nebudú sanovať mladé rodiny, toto je už, prepáčte, trošku mierne populistické, ale ľudia našej krajiny, hej, v nákupe základných čerstvých potravín, ale dosanujú to spracovatelia potravín, prípadne gastronómia to dosanuje, ten výpadok, ktorý nastane tu. Ak by tomu niekto neveril, som pripravený pre tých, ktorí majú o to záujem, to kľudne dovysvetliť a rovnako aj dovysvetliť prípadne, keby bol záujem aj z ministerstva financií, že naozaj, naozaj to sedí. Čiže ak nie je rozpočtový výpadok, ale ergo, aj keby bol, vážení, aj keby bol rozpočtový výpadok, tak potom si ten rozpočtový výpadok dosanujte ináč, lebo štát má povinnosť sa starať o svojich občanov takým spôsobom, aby im zabezpečil. Však tu minule boli ľudia, čo tú dôstojnosť pomaly v jednej vete trikrát povedali, aby im zabezpečil dôstojný život. Takže aj keby bol a nebude, tak štát má kde dosanovať ten rozdiel. Ten rozdiel napríklad v tom, že nebude platiť exekútorov. To je, to je tak šťavnatý kúsok, že verím, že to využijeme, že táto vláda, socialistická vláda bola schopná poskytnúť dotáciu na vytvorenie troch pracovných miest exekútorskému úradu. Tento prípad úplne krásne dokumentuje absurdity, čo tento štát prostredníctvom jednotlivých fondov, operačných programov je schopný platiť. A keď je schopný platiť to, tak potom by mal nastúpiť prípad, že dobre, toto už nie sme schopní platiť, lebo však opozícia sa búri, však to už kole oči, a to, čo ušetríte, z toho by ste si mali dosanovať to, ak by niekto tvrdil, že vám vypadnú príjmy kvôli tomu, že ľuďom dáte možnosť kúpiť si zemiaky s 10-percentnou DPH. Ale znova opakujem, to opatrenie je v zásade rozpočtovo neutrálne, to opatrenie je v zásade rozpočtovo neutrálne. A naši ľudia nie sú o nič horší ako ostatných 27, nie 28, lebo Dánsko má drahšie, ale ostatných 27 krajín v Európskej únii, ktoré majú zníženú daň na základné potraviny. Ja myslím, že je čas a verím, že sa k tomu skôr či neskôr dopracujeme. Ďakujem.